༈།ཨོཾ་སྭསྟི།ཐུགས་རྗེའི་སྤྱན་རས་སྟོང་གིས་འགྲོ་ཀུན་ལ།།དུས་རྣམས་རྟག་ཏུ་གཟིགས་པ་ལྷུར་མཛད་པ།།ཐུགས་རྗེའི་གཏེར་ཆེན་སྤྱན་རས་གཟིགས་མགོན་ལ།།
སྒོ་གསུམ་གུས་པ་ཆེན་པོས་ཕྱག་འཚལ་ལོ།།རབ་དཀར་གངས་རིའི་ཕྲེང་བས་ཡོངས་བསྐོར་བའི།།བྱང་ཕྱོགས་འགྲོ་བ་རྣམས་ཀྱི་མགོན་གཅིག་པུ།།ཐུགས་རྗེ་ཆེན་པོ་སྤྲུལ་པའི་སྐུར་བསྟན་པ།།འཕགས
མཆོག་རང་བྱུང་ཝ་ཏི་བཟང་པོ་ལ།།དངོས་སུ་བཤམས་དང་ཡིད་ཀྱིས་སྤྲུལ་པ་ཡི།།ཀུན་བཟད་མཆོད་སྤྲིན་ལྷ་ལ་མ་ཡོངས་གང་བ།།གང་སྐུ་མཛེས་བྱེད་སྣ་ལྔའི་འོད་ཟེར་ཅན།།ལྷ་རྫས་སྙན་ཤལ་དང
བཅས་གུས་པས་འབུལ།།འདི་ལྟར་བགྱིས་པའི་རབ་དཀར་དགེ་བའི་མཐུས།།བདག་དང་ཕ་མ་རིགས་དྲུག་སེམས་ཅན་རྣམས།།ཚེ་རབས་ཀུན་ཏུ་ཐུགས་རྗེ་ཆེན་པོ་ཡིས།།རྗེས་བཟུང་དམ་པའི་ཆོས
ལ་སྤྱོད་པར་ཤོག།ངན་སོང་གནས་སུ་ནམ་ཡང་མི་ལྟུང་ཞིང་།།དལ་འབྱོར་རྟེན་ཐོབ་ཐེག་མཆོག་བཤེས་གཉེན་གྱིས།།རྗེས་བཟུངས་ལམ་རིམ་གྱིས་བགྲོད་བྱས་ཏེ།།ཀུན་མཁྱེན་རྒྱལ་བའི་གོ་འཕང

མྱུར་ཐོབ་ཤོག།འཇིག་རྟེན་ཁམས་སུ་ནད་ཡམས་མུ་གེ་སོགས།།མི་མཐུན་རྒུད་པའི་མིང་ཡང་མི་གྲག་ཅིང་།།བདེ་སྐྱིད་རྫོགས་ལྡན་དུས་བཞིན་འཕེལ་བ་དང་།།ཀུན་ཀྱང་དགེ་བའི་ལས་ལ་སྤྱོད་པར་ཤོག།
གནས་སྐབས་སུ་ཡང་ཚེ་རིང་ནད་མེད་ཅིང་།།བསམ་དོན་ཐམས་ཅད་ཡིད་བཞིན་འགྲུབ་པ་དང་།།ཆོས་དང་སྲིད་ཀྱི་ལེགས་ཚོགས་མ་ལུས་པ།།གོང་ནས་གོང་དུ་འཕེལ་བའི་བཀྲ་ཤིས་ཤོག།མངྒ་ལཾ།།
ཞེས་པ་འདི་ནི་སྒྱིད་གྲོང་རྫོང་བཞུགས་སྡེ་པ་ཆུ་མིག་གྲང་མོ་བས་འཕགས་མཆོག་རང་བྱུང་རིན་པོ་ཆེར་སྟོང་མཆོད་ཀྱི་ཐོག་སྙན་ཤལ་ལ་འདྲི་རྒྱུའི་སྨོན་ཚིག་འདི་ལྟ་བུ་ཞིག་དགོས་ཞེས་བསྐུལ་བ་ལ་བརྟེན་ནས།
དགེ་སློང་ཡེ་ཤེས་རྒྱལ་མཚན་གྱིས་བཀྲ་ཤིས་བསམ་གཏན་གླིང་དུ་སྦྱར་བའོ།།།